钦定古今图书集成/理学汇编/文学典/第054卷 > 顾况
## 钦定古今图书集成/理学汇编/文学典/第054卷 > 顾况

按《旧唐书李泌传》：“顾况，苏州人。能为歌诗，性诙谐，虽
王公之贵与之交者，必戏侮之。然以嘲诮能文，人多
狎之。柳浑辅政，以校书郎征，复遇李泌继入，自谓己
知秉枢要，当得达官，久之，方迁著作郎。况心不乐，求
归于吴，而班列群官，咸有侮玩之目，皆恶嫉之。及泌
卒，不哭而有调笑之言，为宪司所劾，贬饶州司户。有
文集二十卷。其《赠柳宜城》辞句，率多戏剧，文体皆此
类也。子非熊，登进士第，累佐使府，亦有诗名于时。”
按《全唐诗话》：“况字逋翁，姑苏人。至德进士。性诙谐，与
柳浑、李泌为方外友。德宗时，浑辅政，以秘书郎召。及
泌相，自谓当得达官。久之，迁著作郎。况坐诗语调谑，
贬饶州司户。居于茅山，以寿终。”皇甫湜《为况文集序》
云：“偏于逸歌长句，骏发踔厉，往往若穿天心，出月胁，
意外惊人语，非常人所能及，最为快也。其为人类其
章句云。”

按《尚书故实》：顾况字逋翁。文词之暇，兼攻小笔。尝求
知新亭监，人或诘之，谓曰：“余要写貌《海中山》耳。”仍辟
善画者王默为副知也。又说顾况志尚疏逸，近于方
外，有时宰曾招致，将以好官命之。况以诗答曰：“四海
如今已太平，相公何用唤狂生。此身还似笼中鹤，东
望沧洲叫一声。”后吴中皆言况得道解去。

按《北梦琐言》：“唐著作郎顾况，字逋翁，好轻侮朝士，贬
在江外，多与僧道交游，时居茅山，暮年有一子，即非
熊前身也。一旦暴亡，况追悼哀切，所不忍言，乃吟曰：
‘老人丧爱子，日暮泣成血。老人年七十，不作多时别’。
非熊在冥间闻之，甚悲忆，遂以情告。冥官皆悯之，遂
商量却令生于况家。五岁能言冥间闻父苦吟，却求”
再生之事历历然。长成应举，擢进士第。或有朝士问，
即垂泣而言之。王保定《摭言》云：“人传况父子皆有所
遇，不知何适。”由此而言，信有之矣。

按《浙江通志》：“顾况，字逋翁，海盐人。至德二载进士。志
尚疏逸，颇好诙谐，与柳浑、李泌为方外友。德宗时，浑
辅政，以秘书郎召。久之，稍迁著作郎。白居易初举未
振，以诗谒况，况谑之曰：‘长安百物贵，居大不易’。及读
至《原上草》诗：‘野火烧不尽，春风吹又生’。叹曰：‘有句如
此，居亦何难’。因为延誉，声名大振。后结庐茅山，号华
阳真逸。”年九十卒，人谓“尸解去。”子非熊，一览成诵，气
焰凌轹，为众所抑。久不第，然名在朝野。长庆中放榜，
非熊复下第。穆宗怪之，诏有司进所试卷，追榜使及
第。慕父风，弃官，亦隐茅山。或传非熊得长生术云。